สภาผู้แทนราษฎร เตรียมพิจารณาพระราชกำหนดให้อำนาจกระทรวงการคลังกู้เงินเพื่อแก้ไขปัญหาเศรษฐกิจและสังคม 500,000 ล้านบาท
การประชุมสภาผู้แทนราษฎร เวลา 09.30 น. วันนี้ 9 มิ.ย.64 โดยมีวาระพิจารณาเรื่องด่วนที่คณะรัฐมนตรีเป็นผู้เสนอคือ พระราชกำหนดให้อำนาจกระทรวงการคลังกู้เงินเพื่อแก้ไขปัญหาเศรษฐกิจและสังคม จากการระบาดของโรคติดเชื้อไวรัสโคโรนา 2019 เพิ่มเติม พ.ศ. 2564 ซึ่งเป็นกฎหมายแล้ว โดยสาระสำคัญเพื่อประโยชน์ในการแก้ไขปัญหาเศรษฐกิจและสังคมจากการระบาดของโรคโควิด-19 ที่ยังไม่ยุติลง โดยให้กระทรวงการคลัง โดยอนุมัติคณะรัฐมนตรีมีอำนาจในการกู้เงินบาทหรือเงินตราต่างประเทศ หรือออกตราสารหนี้ในนามรัฐบาล มีมูลค่ารวมกันไม่เกิน 500,000 ล้านบาท เพื่อแก้ไขปัญหาการระบาดของโรคโควิด-19 เพื่อช่วยเหลือ เยียวยา และชดเชยให้แก่ประชาชนทุกสาขาอาชีพ รวมทั้งเพื่อฟื้นฟูเศรษฐกิจและสังคมที่ได้รับผลกระทบจากการระบาดของโรคโควิด-19 รวมทั้งให้คณะกรรมการกลั่นกรองการใช้จ่ายเงินกู้ตามพระราชกำหนดนี้เพื่อพิจารณากลั่นกรองการใช้เงิน โดยคำนึงถึงขีดความสามารถของรัฐในการชำระหนี้คืนและต้องเป็นเหตุกรณีจำเป็นที่สุดห้ามไม่ให้ใช้จ่ายนอกเหนือวัตถุประสงค์ที่กำหนดไว้สำหรับกรอบเวลาการพิจารณาวิปรัฐบาลและวิปฝ่ายค้าน มีข้อตกลงกำหนดพิจารณาเพียง 1 วัน แต่หากพิจารณาไม่แล้วเสร็จสามารถลงมติในวันถัดไปได้ โดยจัดสรรเวลาอภิปรายไว้ฝ่ายละ 9 ชั่วโมง